Man met ongeslypte diamante gevangŉ Man is met 14 ongeslypte diamante in Malmesbury in hegtenis geneem, het die Wes-Kaapse polisie Sondag gesê. Kaptein Frederick van Wyk sê die 30-jarige man is Saterdag omstreeks 19:00 in hegtenis geneem. “Polisie op patrollie het die bestuurder en drie passasiers van ŉ verdagte motor wat in Malmesbury geparkeer gestaan het, ondersoek,” het hy gesê. Een van die mans het glo 14 ongeslypte diamante in sy beursie gehad. Die geskatte waarde van die diamante is nie tans bekend nie. Die man staar ŉ klag van die besit van ongeslypte diamante in die gesig en sal na verwagting Maandag in die landdroshof in Malmesbury verskyn, het Van Wyk gesê. -SAPA